KOMISSION ASETUS (EY) N:o 255/2005,
annettu 15 päivänä helmikuuta 2005,
tiettyjen rehun lisäaineiden pysyvästä hyväksymisestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY (1) ja erityisesti sen 3 artiklan ja 9 d artiklan 1 kohdan,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (2) ja erityisesti sen 25 artiklan,
sekä katsoo seuraavaa:
(1)
Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä Euroopan unionissa.
(2)
Asetuksen (EY) N:o 1831/2003 25 artiklassa säädetään ennen kyseisen asetuksen soveltamispäivää direktiivin 70/524/ETY mukaisesti jätettyihin rehun lisäaineiden hyväksymistä koskeviin hakemuksiin sovellettavista siirtymätoimenpiteistä.
(3)
Tämän asetuksen liitteissä lueteltujen lisäaineiden hyväksymistä koskevat hakemukset on jätetty ennen asetuksen (EY) N:o 1831/2003 soveltamispäivää.
(4)
Direktiivin 70/524/ETY 4 artiklan 4 kohdan mukaiset hakemuksia koskevat jäsenvaltioiden alustavat huomautukset on toimitettu komissiolle ennen asetuksen (EY) N:o 1831/2003 soveltamispäivää. Siksi näitä hakemuksia käsitellään vielä direktiivin 70/524/ETY 4 artiklan mukaisesti.
(5)
Mikro-organismivalmisteen Bacillus cereus var. toyoi (NCIMB 40112/CNCM I-1012) käyttö hyväksyttiin väliaikaisesti ensimmäisen kerran lihanautojen ruokinnassa komission asetuksella (EY) N:o 1411/1999 (3).
(6)
Mikro-organismivalmisteen Enterococcus faecium (DSM 10663/NCIMB 10415) käyttö vasikoiden ruokinnassa hyväksyttiin väliaikaisesti ensimmäisen kerran komission asetuksella (EY) N:o 1636/1999 (4).
(7)
On toimitettu uusia tietoja, jotka tukevat näitä hakemuksia kyseisten tämän asetuksen liitteessä I täsmennettyjen kahden mikro-organismivalmisteen hyväksymiseksi ilman aikarajoitusta. Arviointi osoittaa, että direktiivin 70/524/ETY 3 a artiklassa tällaiselle hyväksymiselle säädetyt edellytykset täyttyvät.
(8)
Endo-1,3(4)-beeta-glukanaasi- ja endo-1,4-beeta-ksylanaasientsyymivalmisteen, jota tuottaa Aspergillus niger (NRRL 25541), käyttö munivien kanojen ruokinnassa hyväksyttiin väliaikaisesti ensimmäisen kerran komission asetuksella (EY) N:o 1436/98 (5).
(9)
On toimitettu uusia tietoja, jotka tukevat hakemusta tämän entsyymivalmisteen hyväksymiseksi ilman aikarajoitusta.
(10)
Euroopan elintarviketurvallisuusviranomainen antoi 14 päivänä syyskuuta 2004 lausunnon kyseisen valmisteen tehokkuudesta munivien kanojen ruokinnassa.
(11)
Arviointi osoittaa, että direktiivin 70/524/ETY 3 a artiklassa tällaiselle hyväksymiselle säädetyt edellytykset täyttyvät.
(12)
Aspergillus oryzaen (DSM 11857) tuottaman 6-fytaasientsyymivalmisteen käyttö hyväksyttiin väliaikaisesti ensimmäisen kerran broilerien, munivien kanojen, lihakalkkunoiden, porsaiden ja lihasikojen ruokinnassa komission asetuksella (EY) N:o 1353/2000 (6) ja emakoiden ruokinnassa komission asetuksella (EY) N:o 261/2003 (7). Tämän entsyymivalmisteen käyttö hyväksyttiin näiden eläinryhmien osalta ilman aikarajoitusta komission asetuksella (EY) N:o 1465/2004 (8).
(13)
On toimitettu uusia tietoja, jotka tukevat hakemusta samaan entsyymivalmisteeseen perustuvan Aspergillus oryzaen DSM 14223 -kannan tuottaman valmisteen hyväksymiseksi samojen eläinryhmien osalta ilman aikarajoitusta.
(14)
Euroopan elintarviketurvallisuusviranomainen antoi lausunnon kyseisen valmisteen käytöstä silloin kun se on tuotettu Aspergillus oryzaen DSM 11857 -kannan sijaan DSM 14223 -kannasta, ja lausunnon mukaan kyseinen valmiste ei aiheuta riskiä ihmisten tai edellä mainittujen eläinryhmien terveydelle tai ympäristölle tämän asetuksen liitteessä II vahvistettujen edellytysten täyttyessä.
(15)
Arviointi osoittaa, että direktiivin 70/524/ETY 3 a artiklassa säädetyt hyväksymistä ilman aikarajoitusta koskevat edellytykset täyttyvät.
(16)
Endo-1,4-beeta-ksylanaasientsyymivalmisteen, jota tuottaa Aspergillus niger (CBS 270.95), käyttö hyväksyttiin väliaikaisesti ensimmäisen kerran broilerien ruokinnassa komission asetuksella (EY) N:o 1436/98 ja lihakalkkunoiden ruokinnassa komission asetuksella (EY) N:o 654/2000 (9).
(17)
On toimitettu uusia tietoja, jotka tukevat hakemusta tämän entsyymivalmisteen hyväksymiseksi ilman aikarajoitusta.
(18)
Arviointi osoittaa, että direktiivin 70/524/ETY 3 a artiklassa tällaiselle hyväksymiselle säädetyt edellytykset täyttyvät.
(19)
Sen vuoksi kyseisten kolmen entsyymivalmisteen käyttö olisi hyväksyttävä ilman aikarajoitusta liitteessä II vahvistetuin edellytyksin.
(20)
Hakemusasiakirjojen arvioinnin perusteella voidaan todeta, että joitakin menettelyitä olisi vaadittava työntekijöiden suojelemiseksi altistumiselta liitteissä mainituille lisäaineille. Tällaisen suojan pitäisi olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY (10).
(21)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään ryhmään ”Mikro-organismit” kuuluvien valmisteiden käyttö lisäaineina eläinten ruokinnassa ilman aikarajoitusta liitteessä I vahvistetuin edellytyksin.
2 artikla
Hyväksytään ryhmään ”Entsyymit” kuuluvien valmisteiden käyttö lisäaineina eläinten ruokinnassa ilman aikarajoitusta liitteessä II vahvistetuin edellytyksin.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä helmikuuta 2005.